**5. napirend**

**E l ő t e r j e s z t é s**

**Balatonhenye Község Önkormányzata Képviselő-testületének 2023. május 25-én tartandó nyilvános ülésére**

**Tárgy: településtervezési szerződés módosítása**

**Előterjesztő:** Kulin Miklós György polgármester

**Előkészítette:** Cséri Mónika műszaki ügyintéző

 Jogszabállyal nem ellentétes

Előterjesztő dr. Szabó Tímea

 címzetes főjegyző

Tisztelt Képviselő-testület!

Balatonhenye Község Önkormányzata településtervezési szerződést kötött a Laposa Műhely Kft.-vel Balatonhenye településtervének elkészítése tárgyában.

2023. március 13-án kelt levelében a Laposa Műhely Kft. képviseletében eljáró dr. Laposa József kérte a hivatkozott szerződésben rögzített tervezői díj módosítását akként, hogy a még ki nem fizetett, a szerződés szerinti teljesítésből még hátralevő 400.000 Ft összeget 680.000 Ft-ra kérte (280.000 Ft többletköltség) megemelni és a Képviselő-testület által elfogadni. Kérését az elhúzódó tervezési folyamatra illetve a jogszabály változással járó, a szerződés aláírásakor még nem ismert többletmunka elvégzésével indokolta.

A módosításra vonatkozó kérelmét még nem tárgyalta meg a Képviselő-testület.

Időközben a Képviselő-testület az elkészült tervdokumentációt elfogadta, és véleményezésre bocsátotta. 2023. április 28-án megtartott lakossági fórumon elhangzottak alapján, a beérkezett véleményekről hozott döntést követően, az átdolgozott tervanyagot még egy, soron kívül megtartandó lakossági fórumon véleményezhetik az érintettek. E vonatkozásban dr. Laposa József írásban jelezte az Önkormányzat felé, hogy a tervanyag átdolgozása illetve a további lakossági fórum olyan többletmunkával jár, amellyel nem számol a településtervezési szerződés, így a 2023. március 13-án megküldött levelében foglaltakhoz képest további 100.000 Ft tervezői díj emelést kér, azaz összesen 380.000 Ft összegű díj módosításról van szó. Továbbá kéri, hogy 2023. június 10. napjáig kapja meg a lakossági véleményeket a testület egyértelmű állásfoglalásával és a terv átdolgozását követő 30 napon belül megtartja a következő lakossági fórumot.

Kérem a Tisztelt Képviselő-testületet, hogy az előterjesztést megvitatni, döntésüket meghozni szíveskedjenek.

***Határozati javaslat:***

**BALATONHENYE KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…./ 2023. (…) határozata**

**településtervezési szerződés módosításáról**

Balatonhenye Község Önkormányzata Képviselő-testülete elfogadja a Laposa Műhely Kft. (8261 Badacsony, Római út 197.) képviseletében eljáró dr. Laposa József kérelmét, miszerint a településtervezési szerződés szerinti teljesítésből még hátralevő 400.000 Ft+ÁFA tervezői díjat 380.000 Ft –tal megemeli, azaz teljesítést követően még 780.000 Ft+ÁFA tervezői díjat fizet meg a megbízott Laposa Műhely Kft. részére.

A Képviselő-testület vállalja Balatonhenye Község Önkormányzata költségvetése tartaléka terhére a tervezői többletköltség megfizetését.

Felhatalmazza a Polgármestert, hogy a döntésről értesítse a Kérelmezőt, valamint a szerződés módosításának aláírásáról gondoskodjon.

**Felelős: Kulin Miklós György polgármester**

**Határidő: azonnal**